Document ID: 32014D0732

KOMISJONI RAKENDUSOTSUS,
20. oktoober 2014,
millega muudetakse otsust 2007/453/EÜ seoses Bulgaaria, Eesti, Horvaatia, Läti, Luksemburgi, Ungari, Malta, Portugali ja Slovakkia BSE staatusega
(teatavaks tehtud numbri C(2014) 7516 all)
(EMPs kohaldatav tekst)
(2014/732/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 5 lõike 2 kolmandat lõiku,
ning arvestades järgmist:
(1)
Määruses (EÜ) nr 999/2001 on sätestatud, et liikmesriigid, kolmandad riigid või nende piirkonnad (edaspidi „riigid või piirkonnad”) klassifitseeritakse vastavalt nende staatusele veiste spongioosse entsefalopaatia (BSE) osas ühte järgmisest kolmest kategooriast: väheolulise BSE ohuga riigid, kontrollitud BSE ohuga riigid ja määratlemata BSE ohuga riigid.
(2)
Komisjoni otsuse 2007/453/EÜ (2) lisas on riigid või piirkonnad loetletud vastavalt nende BSE staatusele.
(3)
Riikide ja piirkondade liigitamisel BSE ohu alusel on määrav roll Maailma Loomatervishoiu Organisatsioonil (OIE). Otsuse 2007/453/EÜ lisas esitatud loetelu puhul on võetud arvesse resolutsiooni nr 20, mis käsitleb OIE liikmesriikide staatuse tunnustamist seoses veiste spongioosse entsefalopaatia ohuga, mille OIE võttis vastu 2013. aasta mais.
(4)
OIE võttis 2014. aasta mais vastu resolutsiooni nr 18 - OIE liikmesriikide staatuse tunnustamine seoses veiste spongioosse entsefalopaatia ohuga (3). Lisaks otsuse 2007/453/EÜ lisas juba loetletud liikmesriikidele on kõnealuse resolutsiooni kohaselt Bulgaaria, Eesti, Horvaatia, Läti, Luksemburg, Ungari, Malta, Portugal, Rumeenia ja Slovakkia väheolulise BSE ohuga riigid.
(5)
Pärast seda, kui OIE Rumeenia esindaja teatas BSE juhtumi avastamisest Rumeenias, peatas OIE 2014. aasta juunis Rumeenia suhtes väheolulise BSE ohuga staatuse alates 27. juunist 2014 (4).
(6)
Seepärast tuleks muuta otsuse 2007/453/EÜ lisas esitatud loetelu ja viia see vastavusse resolutsiooniga nr 18, mille OIE võttis vastu 2014. aasta mais, ning võtta arvesse resolutsiooni vastuvõtmisele järgnenud OIE otsust peatada Rumeenia suhtes väheolulise BSE ohuga staatus.
(7)
Seepärast tuleks otsust 2007/453/EÜ vastavalt muuta.
(8)
Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2007/453/EÜ lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 20. oktoober 2014

Labels: 18
6